Maktabgacha va maktab taʼlimi xodimlarining uzluksiz kasbiy rivojlantirish tizimini takomillashtirish toʻgʻrisida
(resolution, 2025-12-11)

Oʻzbekiston Respublikasi Prezidentining “Maktabgacha va maktab taʼlimi tashkilotlari xodimlarini uzluksiz kasbiy rivojlantirish tizimini takomillashtirish boʻyicha qoʻshimcha chora-tadbirlar toʻgʻrisida” 2024-yil 21-iyundagi PQ-231-son qarori ijrosini taʼminlash, shuningdek, pedagoglarning uzluksiz kasbiy rivojlanishi uchun yetarli sharoitlar yaratish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Maktabgacha va maktab taʼlimi tashkilotlari xodimlarini uzluksiz kasbiy rivojlantirish tizimini takomillashtirish boʻyicha qoʻshimcha chora-tadbirlar toʻgʻrisida” 2024-yil 21-iyundagi PQ-231-son qaroriga muvofiq: a) maktabgacha va maktab taʼlimi tashkilotlari rahbar, pedagog va mutaxassis kadrlarini qayta tayyorlash va ularning malakasini oshirishning yaxlit tizimi joriy qilinganligi; b) Maktabgacha taʼlim tashkilotlari direktor va mutaxassislarini qayta tayyorlash va ularning malakasini oshirish instituti Maktabgacha va maktab taʼlimi vazirligi boʻysunuviga oʻtkazilganligi; v) 2025-yil 1-yanvardan boshlab: maktabgacha va maktab taʼlimi tashkilotlari xodimlarini uzluksiz kasbiy rivojlantirishning vertikal tizimi (vazirlik — malaka oshirish muassasasi — taʼlim tashkiloti) yoʻlga qoʻyilishi; maktabgacha va maktab taʼlimi tashkilotlarining xodimlari uchun besh yilda bir marotaba ishdan ajralgan holda oʻtkaziladigan malaka oshirish kurslari joriy qilinishi belgilanganligi maʼlumot uchun qabul qilinsin. 2. Quyidagilarni nazarda tutuvchi Maktabgacha va maktab taʼlimi tashkilotlari xodimlarini uzluksiz kasbiy rivojlantirishni tashkil etish tartibi toʻgʻrisidagi nizom 1-ilovaga muvofiq tasdiqlansin: uzluksiz kasbiy rivojlantirish tizimi, uning maqsadi va asosiy vazifalari; uzluksiz kasbiy rivojlantirishning turlari va ularni tashkil etish tartibi; uzluksiz kasbiy rivojlantirish sifatini baholash va nazorat qilish. 3. Oʻzbekiston Respublikasi Hukumatining 2-ilovaga muvofiq ayrim qarorlariga oʻzgartirish va qoʻshimcha kiritilsin. 4. Oʻzbekiston Respublikasi Hukumatining 3-ilovaga muvofiq baʼzi qarorlari oʻz kuchini yoʻqotgan deb hisoblansin. 5. Maktabgacha va maktab taʼlimi vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 6. Mazkur qarorning bajarilishini nazorat qilish Oʻzbekiston Respublikasi maktabgacha va maktab taʼlimi vaziri X.U. Umarova zimmasiga yuklansin. 1. Mazkur Nizom maktabgacha va maktab taʼlimi tizimidagi rahbar, pedagog va mutaxassis xodimlarni (keyingi oʻrinlarda — rahbar, pedagog va mutaxassis xodimlarni) uzluksiz kasbiy rivojlantirishni tashkil etish tartibini belgilaydi. 2. Ushbu Nizomda quyidagi asosiy tushunchalar qoʻllaniladi: buyurtmachi — Maktabgacha va maktab taʼlimi vazirligi va uning hududiy boʻlinmalari, tizimida maktabgacha, umumiy oʻrta, qoʻshimcha taʼlim muassasalari mavjud boʻlgan vazirliklar, idoralar va boshqa tashkilotlar, shuningdek, nodavlat maktabgacha va umumtaʼlim tashkilotlari; kasbiy rivojlantirish taʼlim tashkiloti — A. Avloniy nomidagi Pedagogik mahorat milliy instituti, Maktabgacha taʼlim tashkilotlari direktor va mutaxassislarini qayta tayyorlash va ularning malakasini oshirish instituti, Pedagogik mahorat markazlari, malaka oshirish faoliyati bilan shugʻullanadigan nodavlat taʼlim tashkilotlari, pedagog kadrlar tayyorlanadigan oliy taʼlim muassasalari; maktabgacha va maktab taʼlimi xodimlarining malakasini oshirish faoliyati bilan shugʻullanadigan kasbiy rivojlantirish taʼlim tashkilotlari reyestri (keyingi oʻrinlarda — Reyestr) — maktabgacha va maktab taʼlimi xodimlarining malakasini oshirish faoliyati bilan shugʻullanuvchi taʼlim tashkilotlari toʻgʻrisidagi maʼlumotlar bazasini oʻz ichiga olgan elektron axborot tizimi; malaka talablari — kasbiy rivojlanish kursi bitiruvchisining umumiy bilim va kasbiy tayyorgarlik darajasiga qoʻyiladigan talablar; malaka oshirish kursi — malaka oshirishning tasdiqlangan oʻquv rejasi va dasturlari asosida ishlab chiqilgan mashgʻulotlar tizimi; mutaxassis xodimlar — maktabgacha va maktab taʼlimi tizimi tashkilotlarida psixolog, metodist, kutubxonachi, kadrlar boʻyicha menejer, laborant, yoʻriqchi lavozimlarida faoliyat koʻrsatuvchi shaxslar; oraliq nazorat — kurs davomida oʻquv dasturining muayyan boʻlimi (moduli) tugallangandan keyin tinglovchining bilim va amaliy koʻnikma darajasini aniqlash va baholash usuli; pedagog xodimlar — maktabgacha, maktab va qoʻshimcha taʼlim tashkilotlarida qonunchilik hujjatlariga muvofiq tuzilgan mehnat shartnomasi asosida taʼlim va tarbiya sohasida kasbiy faoliyatni amalga oshiruvchi hamda tegishli maʼlumotga, kasbiy tayyorgarlikka va maʼnaviy-axloqiy fazilatlarga ega boʻlgan jismoniy shaxslar; rahbar xodimlar — maktabgacha, qoʻshimcha va maktab taʼlimi tashkilotlari, ularning tarkibiy boʻlinmalarida boshqaruv funksiyalari va vazifalarini bajaruvchi shaxslar; tabaqalashgan taʼlim dasturlari — rahbar, pedagog va mutaxassis xodimlarning malaka toifasi, kasbiy mahorati va bilim koʻrsatkichlaridan kelib chiqib, kasbiy bilimlar, koʻnikmalar va mahoratlarni muntazam ravishda yangilab borishga moʻljallangan taʼlim dasturlari; tinglovchi — kasbiy rivojlantirish taʼlim tashkilotining qayta tayyorlash yoki malaka oshirish kursiga qabul qilingan xodim; uzluksiz kasbiy rivojlantirish tizimi (keyingi oʻrinlarda — uzluksiz kasbiy rivojlantirish) — xodimlarning kasbiy kompetentligini zamonaviy talablar bilan uygʻunlashtirish, muntazam ravishda rivojlantirib borish imkoniyatini beruvchi tizim; “Uzluksiz kasbiy taʼlim” maxsus elektron platformasi (keyingi oʻrinlarda — elektron platforma) — oʻquv modullari kontentlarini yaratish, saqlash va taʼlim oluvchilarga taqdim etish, shuningdek, taʼlim oluvchilarni roʻyxatga olish va ularga oʻquv modullarini onlayn tarzda oʻzlashtirish imkoniyatini beruvchi maxsus elektron dasturiy tizim; qayta tayyorlash kursi — qayta tayyorlashning tasdiqlangan oʻquv rejasi va dasturlari asosida ishlab chiqilgan mashgʻulotlar tizimi; elektron portfolio — rahbar, pedagog va mutaxassis xodimlarning kasbiy faoliyati va mustaqil malaka oshirish natijalarini baholashga qaratilgan oʻquv-metodik, ilmiy-tadqiqot va ijodiy ish materiallarni qamrab oluvchi maʼlumotlar bazasi; yakuniy attestatsiya — malaka oshirish va qayta tayyorlash kurslari oxiridagi yakuniy nazorat sinovi, ilgʻor pedagogik uslub va texnologiyalarni qoʻllash boʻyicha topshiriqlarni bajarishdan iborat malaka ishi yoki bitiruv ishini himoya qilish shaklida oʻtkaziladigan baholash jarayonlari; yakuniy nazorat sinovi — kurs yakunida uning dasturiga kiruvchi fanlar boʻyicha nazariy bilim va amaliy koʻnikmalarni tinglovchilar tomonidan oʻzlashtirish darajasini baholash usuli; oʻquv moduli — nisbatan mustaqil, mazmunan yaxlit oʻquv kursi yoki taʼlim texnologiyasining minimal hajmdagi tarkibiy birligi. 3. Uzluksiz kasbiy rivojlantirishning maqsadi — xodimlarning egallab turgan lavozimlari, mutaxassisligi yoki dars beradigan fanlari boʻyicha kasbiy va pedagogik mahorati doimiy ravishda oʻsib borishini, ularning ilgʻor pedagogik va axborot texnologiyalari, shuningdek, oʻqitishning interaktiv usullari boʻyicha kasbiy bilimlari, malaka va koʻnikmalari muntazam ravishda yangilab borilishini taʼminlashdan iborat. 4. Uzluksiz kasbiy rivojlantirishning asosiy vazifalari: rahbar, pedagog va mutaxassis xodimlarning kasbiy bilimlari, koʻnikmalari va mahoratlarini uzluksiz yangilab borish mexanizmlarini joriy etish, zamonaviy talablarga muvofiq taʼlim sifatini taʼminlash uchun zarur darajada kasbiy tayyorgarligini amalga oshirish; pedagog xodimlarni kasbiy mahorati va bilim salohiyatidan kelib chiqib, kasbiy ehtiyojlariga mos keladigan tabaqalashgan taʼlim dasturlarini oʻzlashtirishga yoʻnaltirish, metodik kompetentlik darajasini oshirish va kasbiy mahoratini takomillashtirish, zamonaviy taʼlim va tarbiya metodikalarini oʻzlashtirish; taʼlim sifatini oshirishning asosiy manbai sifatida pedagog xodimlarning kasbiy rivojlanishi, tashabbuskorligi, ijodkorligi va mahoratini ragʻbatlantirish; xodimlarning tayyorgarlik sifatiga qoʻyiladigan malaka talablarini takomillashtirish; xodimlarning doimiy kasbiy rivojlanishi uchun keng imkoniyatlar taqdim etadigan taʼlim muhitini yaratish. 5. Uzluksiz kasbiy rivojlantirishning vertikal tizimiga quyidagilar kiradi: Maktabgacha va maktab taʼlimi vazirligi (keyingi oʻrinlarda — Vazirlik); Ixtisoslashtirilgan taʼlim muassasalari agentligi (keyingi oʻrinlarda — Agentlik); Qoraqalpogʻiston Respublikasi Maktabgacha va maktab taʼlimi vazirligi, Toshkent shahar va viloyatlar maktabgacha va maktab taʼlimi boshqarmalari (keyingi oʻrinlarda — Hududiy boshqarmalar); tuman (shahar) maktabgacha va maktab taʼlimi boʻlimlari; A. Avloniy nomidagi Pedagogik mahorat milliy instituti (keyingi oʻrinlarda — Institut); Maktabgacha taʼlim tashkilotlari direktor va mutaxassislarini qayta tayyorlash va ularning malakasini oshirish instituti (keyingi oʻrinlarda — Maktabgacha taʼlim instituti); Qoraqalpogʻiston Respublikasi va viloyatlar Pedagogik mahorat markazlari (keyingi oʻrinlarda — Hududiy markazlar); pedagogika yoʻnalishidagi oliy taʼlim muassasalari; malaka oshirish faoliyati bilan shugʻullanadigan nodavlat taʼlim tashkilotlari; maktabgacha taʼlim tashkiloti, Prezident, ijod, ixtisoslashtirilgan, umumiy oʻrta taʼlim va qoʻshimcha taʼlim muassasalari. 6. Vazirlik: zamonaviy talablarga muvofiq uzluksiz kasbiy rivojlantirish tizimi takomillashtirib borilishini taʼminlaydi; tasarrufidagi kasbiy rivojlantirish taʼlim tashkilotlari faoliyatini muvofiqlashtiradi, ularning oʻquv-metodik va moddiy-texnik bazasini takomillashtirish choralarini koʻradi; uzluksiz kasbiy rivojlantirish jarayonlarini xorijiy tajribalar asosida doimiy takomillashtirib boradi; uzluksiz kasbiy rivojlantirish kurslari oʻquv rejalari va dasturlarining belgilangan talablarga mos boʻlishini taʼminlaydi; har yillik reja koʻrsatkichlarini tasdiqlaydi hamda ularning bajarilishini nazorat qiladi; uzluksiz kasbiy rivojlantirish jarayonlarini Davlat budjetidan moliyalashtirish choralarini koʻradi; tizimdagi rahbar, pedagog va mutaxassis xodimlarni qayta tayyorlash va ularning malakasini oshirish faoliyati bilan shugʻullanuvchi kasbiy rivojlantirish taʼlim tashkilotlari faoliyatiga umumiy rahbarlik qiladi; qayta tayyorlash va malaka oshirish kurslarining davlat taʼlim talablarini, malaka oshirish kurslarining malaka talablarini, oʻquv rejasi va dasturlarini tasdiqlaydi. 7. Agentlik: tasarrufidagi taʼlim muassasalari xodimlarining uzluksiz kasbiy rivojlantirish kurslari oʻquv rejalari va dasturlarini shakllantiradi va tasdiqlash uchun Vazirlikka taqdim etadi; xodimlarni kasbiy rivojlantirish boʻyicha umumlashtirilgan buyurtmalarni Institutga taqdim etadi; tasarrufidagi taʼlim muassasalari xodimlarining uzluksiz kasbiy rivojlantirish kurslariga oʻz vaqtida va toʻla jalb qilinishini taʼminlaydi. 8. Hududiy boshqarmalar: xodimlarning uzluksiz kasbiy rivojlantirish kurslariga oʻz vaqtida va toʻla jalb qilinishini taʼminlaydi; navbatdagi kalendar yilda xodimlarni kasbiy rivojlantirish buyurtmalarini shakllantiradi hamda malaka oshirish yoʻnalishlari va tashkilotlari boʻyicha guruhlarga ajratgan holda umumlashtiradi; xodimlarning hudud, tuman va shaharlar miqyosidagi, shuningdek, maktab va qoʻshimcha taʼlim muassasalaridagi kasbiy rivojlanish kunlari va kasbiy rivojlanish soatlari tadbirlarini tashkil qiladi; xodimlarni kasbiy rivojlantirish boʻyicha umumlashtirilgan buyurtmalarni Vazirlikka taqdim etadi, shuningdek, tuman (shahar) maktabgacha va maktab taʼlimi boʻlimlarining elektron platforma bilan ishlash faoliyatini muvofiqlashtiradi; uzluksiz kasbiy rivojlantirish kurslarining oʻquv rejasi, dasturi, oʻquv-metodik va boshqa hujjatlarini tayyorlash, oʻquv kurslarining davomiyligi hamda ularni tashkil etish shakllari boʻyicha Institutga takliflar kiritadi. 9. Tuman (shahar) maktabgacha va maktab taʼlimi boʻlimlari: elektron platformaga xodimlar toʻgʻrisidagi maʼlumotlar toʻgʻri kiritilishini nazorat qiladi; maktab, maktabgacha taʼlim va qoʻshimcha taʼlim tashkilotlari tomonidan navbatdagi kalendar yil uchun malaka oshirishning reja koʻrsatkichlariga takliflarni yigʻadi, umumlashtiradi va Hududiy boshqarmaga taqdim etadi; pedagog xodimlarning tasdiqlangan reja koʻrsatkichlari boʻyicha malaka oshirish kurslariga yuborilishini nazorat qiladi; xodimlarning tuman (shahar) miqyosidagi, shuningdek, maktab, maktabgacha taʼlim va qoʻshimcha taʼlim tashkilotlaridagi uzluksiz malaka oshirish tadbirlarini tashkil qiladi; xodimlarning ishdan ajralmagan shakldagi malaka oshirish jarayonlari monitoringini yuritadi. 10. Institut: Vazirlik tasarrufidagi kasbiy rivojlantirish taʼlim tashkilotlari uchun bosh taʼlim muassasasi hisoblanadi hamda ularning oʻquv, metodik va ilmiy faoliyatiga rahbarlik qiladi; Prezident maktablarida oʻquvchilarni oʻqitish, kasb-hunarga yoʻnaltirish, ularda tanqidiy fikrlash, axborotni izlash va tahlil qilish koʻnikmalarini shakllantirish, olingan bilimlarni amaliyotda qoʻllash boʻyicha toʻplangan ilgʻor tajribalarni uzluksiz kasbiy rivojlantirish tizimi orqali umumiy oʻrta taʼlim muassasalariga keng tatbiq etadi; xodimlarni uzluksiz kasbiy rivojlantirish tizimi samaradorligini taʼminlaydi, ularning kasbiy bilim, koʻnikma va mahoratini muntazam oshirib boradi, malaka oshirish va qayta tayyorlashning anʼanaviy, muqobil, dual va mustaqil shakllarini amaliyotga keng joriy etadi; malaka oshirish va qayta tayyorlash kurslarining oʻquv rejalari va dasturlarini ishlab chiqadi hamda ularni zamon talablari va xorijiy ilgʻor tajribalar asosida takomillashtirish boʻyicha Vazirlikka taklif kiritadi; kelajak maktabi, uning rahbari va oʻqituvchisining modelini yaratish asosida umumiy oʻrta taʼlim muassasalari xodimlarining kasbiy standartlarini ishlab chiqadi va doimiy ravishda rivojlantirib boradi, oʻquv-metodik faoliyatning taʼlim jarayoni bilan bogʻliqligini mustahkamlaydi; davlat va nodavlat taʼlim tashkilotlari uchun uzluksiz kasbiy rivojlantirish kurslarining namunaviy oʻquv rejalari va dasturlarini ishlab chiqadi, doimiy yangilab boradi va tasdiqlash uchun Vazirlikka kiritadi; umumiy oʻrta taʼlim sohasidagi ilgʻor xorijiy tajribalarni oʻrganadi va mamlakatimizda joriy etish boʻyicha tavsiyalar ishlab chiqadi, xorijiy yetakchi taʼlim tashkilotlari bilan xalqaro aloqalarni rivojlantiradi; malaka oshirish kurslarining taʼlim mazmuniga xalqaro baholash dasturlari (PISA, TIMSS, PIRLS) boʻyicha modullarni kiritib boradi; umumiy oʻrta taʼlimning dolzarb muammolari yuzasidan turli dastur va loyihalarni amalga oshiradi, ilmiy-uslubiy konferensiya va seminarlar tashkil qiladi; doktorantura yoʻnalishlari va magistratura mutaxassisliklari boʻyicha yuqori malakali kadrlarni tayyorlaydi, ilmiy xodimlarning kasbiy bilim darajasini doimiy oshirib boradi; elektron platformani yuritadi va uning faoliyatini takomillashtirib boradi. 11. Maktabgacha taʼlim instituti: maktabgacha taʼlim tashkilotlari xodimlari uchun uzluksiz kasbiy rivojlantirish kurslarini tashkil etadi; maktabgacha taʼlim tashkilotlari xodimlarini uzluksiz kasbiy rivojlantirish boʻyicha elektron platformaga maʼlumotlarni kiritishni tashkil qiladi; xodimlarni uzluksiz kasbiy rivojlantirish boʻyicha oʻquv rejalari va dasturlarini ishlab chiqadi; maktabgacha taʼlim tashkilotlari xodimlarini uzluksiz kasbiy rivojlantirish faoliyati bilan shugʻullanayotgan nodavlat taʼlim tashkilotlari uchun namunaviy oʻquv rejasi, dastur, oʻquv-metodik va boshqa hujjatlarni ishlab chiqadi, shuningdek, kurslarning oʻquv-uslubiy taʼminotini doimiy yangilab borishga koʻmaklashadi va tasdiqlash uchun Vazirlikka kiritadi; maktabgacha taʼlim tashkilotlari xodimlarining uzluksiz kasbiy rivojlantirish jarayonlarining yakuniy attestatsiyasi topshiriqlarini ishlab chiqadi; maktabgacha taʼlim tashkilotlari xodimlarining uzluksiz malakasini oshirish jarayonlarini nazorat qiladi va monitoringini yuritadi; maktabgacha taʼlim tashkilotlari xodimlarining uzluksiz kasbiy rivojlantirish tizimini ilmiy-metodik jihatdan taʼminlaydi, fundamental, amaliy va innovatsion tadqiqotlar oʻtkazadi, tadqiqot natijalarini amaliyotga keng joriy etadi; maktabgacha taʼlim tashkilotlari xodimlarini uzluksiz kasbiy rivojlantirish boʻyicha xorijiy tajribani va taʼlim muassasalarining eʼtirof etilgan yutuqlarini tahlil qiladi va umumlashtiradi; maktabgacha taʼlimning dolzarb muammolari yuzasidan tizimli asosda ilmiy-tadqiqot dasturlari va loyihalarini amalga oshiradi, ilmiy, ilmiy-amaliy konferensiyalar, seminarlar, yigʻilishlar tashkil qiladi; maktabgacha taʼlimni tashkil etishning yangi texnologiyalari, vositalari va shakllarini ishlab chiqish, sinovdan oʻtkazish va ekspertiza qilishda ishtirok etadi; Hududiy markazlarning maktabgacha taʼlim tashkilotlari xodimlarini qayta tayyorlash va ularning malakasini oshirish faoliyatini muvofiqlashtiradi. 12. Hududiy markazlar: xodimlarni uzluksiz kasbiy rivojlantirishga ixtisoslashgan oʻquv muassasasi hisoblanib, ushbu yoʻnalishdagi oʻquv, ilmiy hamda tashkiliy-metodik ishlarni amalga oshiradi; tegishli hududdagi xodimlar uchun uzluksiz kasbiy rivojlantirish kurslarini tashkil qiladi; pedagogika, psixologiya, oʻquv fanlari va ularni oʻqitish metodikasining mamlakatimizdagi va jahondagi eng yangi yutuqlari, shuningdek, zamonaviy axborot va pedagogik texnologiyalarning tinglovchilar tomonidan chuqur oʻzlashtirilishini taʼminlaydi; qayta tayyorlash va malaka oshirishning ilgʻor shakl va usullarini joriy qiladi; xodimlarni uzluksiz kasbiy rivojlantirish boʻyicha pedagogika oliy taʼlim muassasalari, ilmiy-tadqiqot institutlari va markazlari bilan hamkorlik qiladi; hududdagi ehtiyojdan kelib chiqqan holda, alohida kurslarni tashkil etish uchun oʻquv rejalari va dasturlarini ishlab chiqadi hamda belgilangan tartibda tasdiqlash uchun Institutga taqdim etadi; tinglovchilarning yakuniy attestatsiyasini oʻtkazadigan komissiya tarkibini shakllantiradi va tasdiqlaydi; tinglovchilarning yakuniy attestatsiyasini tashkil etadi va oʻtkazadi; tinglovchilarning elektron portfolioga kiritilgan mustaqil malaka oshirish natijalarini baholaydi; uzluksiz kasbiy rivojlantirish jarayonlarining taʼlim dasturlarini yakunlagan va yakuniy attestatsiyadan muvaffaqiyatli oʻtgan tinglovchilarga sertifikatlarni rasmiylashtiradi. 13. Pedagogika yoʻnalishidagi oliy taʼlim muassasalari: tegishli hududlardagi pedagog xodimlarni uzluksiz kasbiy rivojlantirish kurslarini buyurtma asosida tashkil qiladi; pedagogika, psixologiya, oʻquv fanlari va ularni oʻqitish metodikasining mamlakatimizdagi va jahondagi eng yangi yutuqlari, shuningdek, zamonaviy axborot va pedagogik texnologiyalarning pedagoglar tomonidan chuqur oʻzlashtirilishini taʼminlaydi; tinglovchilarning oʻz kasbiy malakalarini takomillashtirishga boʻlgan ehtiyojlarini toʻla qondirish maqsadida malaka oshirishning ilgʻor shakl va usullarini joriy qiladi; tinglovchilarning malaka oshirish kurslarida oʻqiganligi haqidagi maʼlumotlar elektron platformaga kiritilishini taʼminlaydi; tashkil qilingan guruhlar haqida har oylik hisobotlarni shakllantiradi va Institutga taqdim qiladi. 14. Malaka oshirish faoliyati bilan shugʻullanadigan nodavlat taʼlim tashkilotlari: tegishli hududlardagi pedagog xodimlarni uzluksiz kasbiy rivojlantirish kurslarini buyurtma asosida tashkil qiladi; pedagogika, psixologiya, oʻquv fanlari va ularni oʻqitish metodikasining mamlakatimizdagi va jahondagi eng yangi yutuqlari, shuningdek, zamonaviy axborot va pedagogik texnologiyalarning pedagoglar tomonidan chuqur oʻzlashtirilishini taʼminlaydi; tinglovchilarning oʻz kasbiy malakalarini takomillashtirishga boʻlgan ehtiyojlarini toʻla qondirish maqsadida malaka oshirishning ilgʻor shakl va usullarini joriy etadi; tinglovchilarning malaka oshirish kurslarida oʻqiganligi haqidagi maʼlumotlarni elektron platformaga kiritilishini taʼminlaydi; tashkil qilingan guruhlar haqida har oylik hisobotlarni shakllantiradi va Institutga taqdim qiladi. 15. Maktabgacha taʼlim tashkiloti, Prezident, ijod, ixtisoslashtirilgan, umumiy oʻrta va qoʻshimcha taʼlim muassasalari: xodimlarni tasdiqlangan reja boʻyicha malaka oshirish kurslariga yuboradi; xodimlarning malaka oshirishi haqidagi maʼlumotlarni elektron platformaga kiritadi; taʼlim muassasasida uzluksiz kasbiy rivojlantirish boʻyicha turli tadbirlarni amalga oshiradi; pedagog xodimlarning uzluksiz kasbiy rivojlanish natijalarini tahlil qiladi. 16. Uzluksiz kasbiy rivojlantirish kurslarining tinglovchilari kasbiy rivojlantirish taʼlim tashkilotidagi oʻquv-laboratoriya, axborot-resurs markazlari, sogʻlomlashtirish va maishiy xizmat koʻrsatish shoxobchalaridan foydalanish huquqiga ega. 17. Uzluksiz kasbiy rivojlantirish kursi tinglovchisi quyidagi sabablarga koʻra tinglovchilar safidan chetlashtiriladi: oʻquv intizomini va kasbiy rivojlantirish taʼlim tashkilotining ichki tartib-qoidalarini buzganligi uchun; qayta tayyorlash kursidagi dars mashgʻulotlarini uzrli sabablarsiz 36 soat, malaka oshirish kurslarida — 18 soat dars qoldirgani uchun; salomatligi tufayli (tibbiy komissiya maʼlumotnomasi asosida); tinglovchiga nisbatan sudning hukmi asosida; shartnoma asosida oʻqitish uchun belgilangan miqdordagi toʻlovni oʻz vaqtida amalga oshirmaganligi uchun; vafot etganligi sababli. 18. Tinglovchini kursdan chetlatish toʻgʻrisida qaror chiqarilgan kundan boshlab uch kun ichida unga chetlatish sabablari koʻrsatilgan holda maʼlumotnoma beriladi, shuningdek, bu haqida uni malaka oshirishga yuborgan buyurtmachiga tegishli kasbiy rivojlantirish taʼlim tashkiloti tomonidan maʼlum qilinadi. Malaka oshirish kursidan chetlatilgan tinglovchi buyurtmachi tomonidan unga ish haqi saqlanmagan holda, taʼtil berilishi tartibida uch oy ichida qayta malaka oshirishi shart. 19. Malaka oshirish kurslariga qayta yuborilgan xodim yakuniy attestatsiyadan takroran oʻtmagan yoki belgilangan muddatda malaka oshirish kurslaridan oʻtmagan taqdirda, u bilan tuzilgan mehnat shartnomasi amal qilish muddatidan qatʼi nazar, ish beruvchining tashabbusiga koʻra bekor qilinadi. Bunda xodimning malakasi yetarli boʻlmaganligi sababli egallab turgan lavozimiga yoki bajarayotgan ishiga muvofiq emasligi mehnat shartnomasini bekor qilishning asosi sifatida koʻrsatiladi. Ushbu xodim oʻz pedagogik faoliyatini davlat maktabgacha, maktab va qoʻshimcha taʼlim muassasalarida davom ettirishi uchun kasbiy rivojlantirish taʼlim tashkiloti bilan bevosita tuzilgan shartnoma asosida malakasini oshirgan boʻlishi talab qilinadi. 20. Uzluksiz kasbiy rivojlantirishda taʼlim olishning quyidagi shakllaridan foydalaniladi: ishlab chiqarishdan ajralgan holda taʼlim olish; ishlab chiqarishdan ajralmagan holda taʼlim olish; masofaviy taʼlim; dual taʼlim; mustaqil taʼlim; muqobil shakllarda taʼlim olish. 21. Uzluksiz kasbiy rivojlantirish kurslaridagi oʻquv jarayoni kasbiy rivojlantirish taʼlim tashkiloti rahbari tomonidan tasdiqlanadigan mashgʻulotlar jadvali asosida amalga oshiriladi. Auditoriya mashgʻulotlarining barcha turlari uchun 80 daqiqa davom etadigan dars juftligi belgilanadi. 22. Uzluksiz kasbiy rivojlantirish kurslaridagi oʻquv mashgʻulotlari maʼruza, amaliy mashgʻulot, laboratoriya ishi, seminar, tajriba almashish darsi, trening, interfaol mashgʻulotlar va boshqa shakllarda oʻtkazadi. 23. Ishlab chiqarishdan ajralgan holda taʼlim olish — xodimlarning oʻz ish joylaridan toʻla ajralgan tarzda kasbiy rivojlantirish taʼlim tashkilotlarida oʻqishini nazarda tutadi. Taʼlim olishning mazkur shakli koʻchma kurs tarzida ham tashkil etilishi mumkin. Koʻchma kurs kasbiy rivojlantirish taʼlim tashkiloti tomonidan tinglovchilarning yashash hududida tashkil etiladigan oʻquv mashgʻulotlari hisoblanadi. 24. Xodimlar oʻz mehnat faoliyatidan boʻsh vaqtida (oʻquvchilarning taʼtili, oʻqituvchilarning kasbiy rivojlanish kunlari, kasbiy rivojlanish soatlari yoki boshqa hollarda) kasbiy rivojlantirish taʼlim tashkilotida, shuningdek, bevosita ish joyida ishlab chiqarishdan ajralmagan holda taʼlim oladi. Shuningdek, ishlab chiqarishdan ajralmagan holda masofaviy shaklda ham taʼlim olishi mumkin. 25. Masofaviy taʼlim oʻquv rejalari va dasturlariga muvofiq taʼlim oluvchilar tomonidan zarur bilim, malaka va koʻnikmalarni axborot-kommunikatsiya texnologiyalari hamda Internet jahon axborot tarmogʻidan foydalangan holda masofadan turib olishni nazarda tutadi. Masofadan oʻqitish shakli boʻyicha malaka oshirishda oʻquv mashgʻulotlari professor-oʻqituvchining tinglovchilar bilan Internet jahon axborot tarmogʻi orqali interaktiv dasturiy tizimlardan foydalangan holda (real vaqt rejimida) jonli muloqot tarzida amalga oshiriladi. Mashgʻulotlarning bir qismi tinglovchilar bilan kontakt-sessiyalar (auditoriyadagi yuzma-yuz muloqot) tarzida amalga oshirilishi mumkin. Masofadan oʻqitish shakli boʻyicha oʻqitish jarayonida tinglovchilar faoliyatini nazorat qilish, taʼlim jarayonini muvofiqlashtirish va boshqarish kasbiy rivojlantirish taʼlim tashkiloti tomonidan amalga oshiriladi. 26. Dual taʼlim oʻquv kursining nazariy qismi tinglovchi tomonidan kasbiy rivojlantirish taʼlim tashkilotida, amaliy qismi esa taʼlim oluvchining ish joyida amalga oshiriladi. Kasbiy rivojlantirish taʼlim tashkiloti malaka oshirish kursini dual taʼlim shaklida Vazirlik bilan kelishgan holda tashkil etadi. Bunda dual taʼlim shaklidagi malaka oshirish kursining oʻquv rejasi va dasturi Vazirlik tomonidan belgilangan tartibda tasdiqlanadi. 27. Mustaqil taʼlim orqali kasbiy mahoratni oshirish — pedagog va mutaxassis xodimlar tomonidan oʻz lavozimi va mutaxassisligi boʻyicha mustaqil ravishda yangi bilimlarni oʻzlashtirish, malaka, koʻnikma va kompetensiyalarni shakllantirishni nazarda tutadi. Uch yoshga toʻlmagan yosh bolasi boʻlgan ayollar, pensiya yoshidagilar hamda nogironligi boʻlgan pedagog va mutaxassis xodimlar maktabgacha va maktab taʼlimi tashkilotlari pedagogik kengashlarining qarori hamda oʻz arizasiga muvofiq elektron platforma orqali mustaqil malaka oshirishi mumkin. Bunda: kasbiy rivojlantirish taʼlim tashkiloti maktabgacha va maktab taʼlimi tashkilotlari pedagogik kengashlarining qarori hamda pedagog va mutaxassis xodimlarning arizasi asosida tinglovchining mustaqil malaka oshirishi boʻyicha tegishli buyruqni rasmiylashtiradi; mustaqil malaka oshirishi belgilangan tinglovchilarning yakuniy attestatsiyasi Kasbiy rivojlantirish taʼlim tashkilotida tuzilgan komissiya tomonidan bevosita tashkil etiladi. Ularning oraliq nazoratlari elektron platforma orqali tashkil etiladi; mustaqil taʼlim shaklidagi malaka oshirish kursi dasturini toʻliq oʻzlashtirgan va yakuniy attestatsiyada ijobiy baholangan tinglovchilarga belgilangan tartibda sertifikat beriladi. 28. Malaka oshirishning muqobil (taʼlim dasturlarisiz malaka orttirish) shakllari quyidagilardan iborat: darslikka mualliflik qilish; doktorlik ilmiy darajasini olish uchun dissertatsiyani himoya qilish; xalqaro va respublika miqyosidagi ilmiy anjumanlarda (seminar, konferensiya, simpozium va boshqalarda) maʼruza bilan ishtirok etish; ilmiy-tadqiqot natijalari asosida xalqaro indeksatsiyalangan bazalarda (Scopus, Web of Science) eʼtirof etilgan jurnallarda maqola nashr etish; roʻyxati Vazirlik tomonidan tasdiqlanadigan boshqa faoliyatlar. Vazirlik tomonidan har yili kelgusi kalendar yil uchun muqobil malaka oshirish sifatida tan olinadigan faoliyat turlari va ularning amal qilish muddatlari roʻyxati tasdiqlanadi. 29. Uzluksiz kasbiy rivojlantirish jarayonlari quyidagilar orqali amalga oshiriladi: menejerlik oʻquv kurslari; malaka oshirish kurslari; malaka oshirish kurslari oraligʻida tashkil qilinadigan uzluksiz kasbiy rivojlantirish tadbirlari; qayta tayyorlash kurslari. Menejerlik oʻquv kurslarining maqsadi — maktabgacha yoki umumiy oʻrta taʼlim maktabi direktori lavozimiga nomzodlarni taʼlim boshqaruvi sohasidagi bilim va koʻnikmalarini zamonaviy menejment talablariga mos ravishda takomillashtirishdan iborat. Malaka oshirish kurslarining maqsadi — xodimlarning malaka darajasiga ortib borayotgan talablar va kasbiy faoliyatni amalga oshirishning zamonaviy usullarini oʻzlashtirish zarurati bilan bogʻliq holda nazariy va amaliy bilimlarini yangilashdan iborat. Pedagog xodimlar uchun har yili tashkil qilinadigan uzluksiz kasbiy rivojlantirish tadbirlari — pedagog xodimlarning malaka oshirish kurslari oraligʻidagi kasbiy rivojlanish jarayonlari uzluksizligini taʼminlash, ulardagi kasb mahorati va malaka saviyasining doimiy oʻsishi uchun zarur shart-sharoitlar yaratish asosida maktabgacha va umumiy oʻrta taʼlim muassasalarida taʼlim sifatini oshirishga yoʻnaltiriladi. Xodimlarni qayta tayyorlashning maqsadi — mehnat bozori, shaxs, davlat va jamiyatning oʻzgaruvchan ehtiyojlarini hisobga olgan holda, maktabgacha va maktab taʼlimi tizimida faoliyat yuritayotgan oliy maʼlumotli, lekin tegishli pedagogik yoki kasbiy maʼlumotga ega boʻlmagan xodimlarning qoʻshimcha ixtisoslik boʻyicha kasbiy bilim va koʻnikmalarini mavjud davlat taʼlim standartlari yoki davlat taʼlim talablari asosida shakllantirishdan iborat. 30. Maktabgacha va maktab taʼlimi tashkilotlari direktorlari besh yilda bir marotaba ishdan ajralgan holda, Maktabgacha taʼlim instituti va Institut tomonidan tashkil qilingan menejerlik oʻquv kurslarida oʻqitiladi. 31. Menejerlik oʻquv kurslari Oʻzbekiston Respublikasi Vazirlar Mahkamasi tomonidan belgilangan tartib asosida tashkil etiladi. 32. Malaka oshirish kurslari mazkur Nizomga 1-ilovadagi sxemaga muvofiq tashkil qilinadi. Malaka oshirish maktabgacha va maktab taʼlimi hududiy boshqaruv organlari yoki bevosita Vazirlikning buyurtmalariga binoan kasbiy rivojlantirish taʼlim tashkilotlari tomonidan amalga oshiriladi. Malaka oshirish Institut va Maktabgacha taʼlim instituti tomonidan ishlab chiqilgan va belgilangan tartibda Vazirlik tomonidan tasdiqlangan oʻquv dasturlari boʻyicha amalga oshiriladi. 33. Prezident, ijod va ixtisoslashtirilgan maktablar (keyingi oʻrinlarda — Ixtisoslashtirilgan maktablar) rahbar va pedagog xodimlarining malakasini oshirish Agentlik tomonidan muvofiqlashtiriladi. 34. Ixtisoslashtirilgan maktablarning xodimlari uchun malaka oshirish kurslari Agentlik tomonidan malakali olimlar hamda pedagog xodimlarni, shu jumladan, xorijiy mutaxassislarni jalb qilgan holda ishlab chiqilgan va belgilangan tartibda tasdiqlangan oʻquv dasturlari boʻyicha oʻtkaziladi. 35. Uquv dasturining mazmunidan kelib chiqib, Ixtisoslashtirilgan maktablar xodimlarining malakasini oshirish kasbiy rivojlantirish taʼlim tashkilotlarida, Agentlik tizimidagi tayanch ixtisoslashtirilgan maktablarida, yetakchi oliy taʼlim muassasalarida, shu jumladan, xorijiy ilgʻor taʼlim tashkilotlarida tashkil etilishi mumkin. 36. Ixtisoslashtirilgan maktablar xodimlari uchun tashkil etilgan malaka oshirish kurslaridagi dars mashgʻulotlarini amalga oshirishga xorijiy mamlakatlarda faoliyat yuritayotgan mutaxassislar ham belgilangan tartibda jalb qilinishi mumkin. 37. Malaka oshirish kurslaridagi oʻquv jarayoni guruhlarning toʻldirilishiga bogʻliq holda, tinglovchilar soni 25 nafardan kam boʻlmagan va 30 nafardan koʻp boʻlmagan akademik guruhlarda tashkil etiladi. Tinglovchilar kontingentini bir guruh meʼyorida shakllantirib boʻlmaydigan alohida yoʻnalishlar boʻyicha oʻquv jarayonini tashkil etishda, istisno tariqasida, Vazirlikning ruxsati bilan bir guruhdagi tinglovchilar soni kamida 15 nafar etib belgilanishi mumkin. 38. Xodim uning mehnat taʼtili yoki vaqtincha mehnatga qobiliyatsizligi davrida malaka oshirishga jalb qilinmaydi. 39. Xodimlarning har 5 yilda belgilangan davomiylikdagi malaka oshirish dasturlarini oʻzlashtirishi majburiy hisoblanadi. 40. Pedagog va mutaxassis xodimlar uchun malaka oshirish kursining davomiyligi kamida 100 soat, rahbar xodimlar uchun kamida 144 soat etib belgilanadi. 41. Har yili 15-oktabrgacha maktabgacha, umumiy oʻrta taʼlim, Ixtisoslashtirilgan maktab va qoʻshimcha taʼlim tashkilotlarining rahbari tomonidan navbatdagi kalendar yilda malaka oshiradigan pedagog va mutaxassis xodimlar haqidagi maʼlumotlarni elektron platformaga kiritish orqali malaka oshirishga buyurtma shakllantiriladi. Bunda pedagog yoki mutaxassis xodimning avvalgi malaka oshirgan muddati, shuningdek, tashkilot xodimlarining har yili oʻrtacha 20 foizi malaka oshirishi lozimligi nazarda tutiladi. 42. Elektron platformada shakllangan buyurtmada xodimning familiyasi, ismi va otasining ismi, diplom boʻyicha mutaxassisligi, ish joyi, lavozimi, dars beradigan fani, oʻqiydigan malaka oshirish kursi va kasbiy rivojlantirish taʼlim tashkiloti koʻrsatiladi. Bunda kasbiy rivojlantirish taʼlim tashkiloti pedagog yoki mutaxassis xodim tomonidan tanlanadi. 43. Har yili 30-oktabrgacha tuman (shahar) maktabgacha va maktab taʼlimi boʻlimi tomonidan tizimdagi barcha taʼlim muassasalari xodimlarining navbatdagi kalendar yil uchun malaka oshirishga boʻlgan buyurtmalari kasbiy rivojlantirish taʼlim tashkilotlari kesimida umumlashtiriladi va raqamli reja shaklida tegishli Hududiy boshqarmaga taqdim etiladi. Bunda tuman (shahar) maktabgacha va maktab taʼlimi boʻlimi rahbariyati tizimdagi barcha maktabgacha, maktab va qoʻshimcha taʼlim muassasalari hamda tuman (shahar) maktabgacha va maktab taʼlimi boʻlimida asosiy shtatda faoliyat koʻrsatayotgan har bir xodimning malaka oshirish boʻyicha tegishli buyurtmaga kiritilishini taʼminlaydi va nazorat qiladi. 44. Hududiy boshqarmalar tomonidan tuman (shahar) maktabgacha va maktab taʼlimi boʻlimlarining navbatdagi kalendar yil uchun malaka oshirishga boʻlgan ehtiyojlari buyurtma koʻrinishida kasbiy rivojlantirish taʼlim tashkilotlari boʻyicha umumlashtiriladi va raqamli reja shaklida joriy yilning 5-noyabriga qadar Institutga taqdim etiladi. Hududiy boshqarmalar rahbariyati oʻz hududlaridagi barcha maktabgacha va maktab taʼlimi muassasalari, tuman (shahar) maktabgacha va maktab taʼlimi boʻlimlari hamda hududiy maktabgacha va maktab taʼlimi boshqaruv organida faoliyat koʻrsatayotgan har bir xodimning mazkur buyurtmaga kiritilishini taʼminlaydi hamda nazorat qiladi. 45. Har yili 30-oktabrgacha Agentlik tomonidan tasarrufdagi Ixtisoslashtirilgan maktablarning navbatdagi kalendar yil uchun malaka oshirishga boʻlgan ehtiyojlari buyurtma koʻrinishida kasbiy rivojlantirish taʼlim tashkilotlari boʻyicha umumlashtiriladi va raqamli reja shaklida joriy yilning 5-noyabriga qadar Institutga taqdim etiladi. 46. Institut tomonidan mazkur buyurtmalar asosida maktabgacha va maktab taʼlimi xodimlarining Agentlik, hududlar va kasbiy rivojlantirish taʼlim tashkilotlari boʻyicha taqsimoti shakllantiriladi hamda 15-noyabrga qadar Vazirlikka tasdiqlash uchun taqdim etiladi. Mazkur taqsimot Vazirlik tomonidan 5-dekabrga qadar tasdiqlanadi va Institut tomonidan elektron platformaga joylashtiriladi. 47. Kasbiy rivojlantirish taʼlim tashkilotlari taqsimot asosida malaka oshirish kurslarini tashkil etish boʻyicha oʻzlarining rejalarini ishlab chiqadi va buyurtmachilarga yetkazilishini taʼminlaydi. 48. Buyurtmachilar (Agentlik, hududiy boshqarmalar, tuman (shahar) maktabgacha va maktab taʼlimi boʻlimlari va taʼlim muassasalari) Reyestrdagi taqsimot va kasbiy rivojlantirish taʼlim tashkilotlarining malaka oshirish kurslarini tashkil etish boʻyicha rejalariga binoan tizimlaridagi taʼlim muassasalari rahbar, pedagog va mutaxassis xodimlarining tegishliligi boʻyicha kasbiy rivojlantirish taʼlim tashkilotlariga oʻqishga belgilangan muddatda yetib borishlarini taʼminlaydi. 49. Malaka oshirish kursi tinglovchisi kursning oʻquv rejasida nazarda tutilgan barcha oraliq nazoratlar va yakuniy attestatsiyada ijobiy natija koʻrsatsa, kursning oʻquv dasturi toʻliq oʻzlashtirilgan hisoblanadi. Oraliq nazoratlarda yetarli ball toʻplay olmagan tinglovchiga kasbiy rivojlantirish taʼlim tashkiloti rahbari ruxsati bilan (bir kundan soʻng) qayta topshirishga imkoniyat beriladi. Oraliq nazorat topshiriqlarini bajarmagan tinglovchilar yakuniy attestatsiyaga qoʻyilmaydi. Malaka oshirish kursining yakuniy attestatsiyasini oʻtkazish uchun kasbiy rivojlantirish taʼlim tashkiloti rahbari tegishli buyruq bilan yakuniy attestatsiya komissiyasini tashkil etadi. Malaka oshirish kursining yakuniy attestatsiyasi yakuniy nazorat sinovi va ilgʻor pedagogik uslub va texnologiyalarni qoʻllash boʻyicha topshiriqlarni bajarishdan iborat malaka ishini baholash shaklida oʻtkaziladi. Malaka oshirish kursining yakuniy attestatsiyasida tinglovchi ijobiy natijaga erishmaganda ikki oy ichida bir marta kasbiy rivojlantirish taʼlim tashkilotida tuzilgan yakuniy attestatsiyani oʻtkazadigan komissiyaga qayta topshirishga imkon beriladi. Amaliy fanlar (musiqa madaniyati, tasviriy sanʼat va chizmachilik, texnologiya fanlari) oʻqituvchilarining yakuniy attestatsiyasi yakuniy nazorat sinovi va tegishli fan boʻyicha amaliy topshiriqlar shaklida oʻtkazilishi mumkin. 50. Malaka oshirish kurslarini tashkil qilish, talab darajasida oʻtkazish, taʼlim samaradorligini taʼminlash hamda tinglovchilarning yashashi uchun shart-sharoitlar yaratish (kasbiy rivojlantirish taʼlim tashkilotida tinglovchilar turar joyi mavjud boʻlsa) masʼuliyati tegishli kasbiy rivojlantirish taʼlim tashkiloti rahbari zimmasiga yuklanadi. 51. Malaka oshirish kursi tinglovchisi kursning oʻquv rejasida nazarda tutilgan barcha nazorat (oraliq, yakuniy) turlarida ijobiy natija koʻrsatsa, kursning oʻquv dasturi toʻliq oʻzlashtirilgan hisoblanadi. Oraliq nazoratlarda yetarli ball toʻplay olmagan tinglovchiga kasbiy rivojlantirish taʼlim tashkiloti rahbari ruxsati bilan (bir kundan soʻng) qayta topshirishga imkoniyat beriladi. Oraliq nazorat topshiriqlarini bajarmagan tinglovchilar yakuniy nazoratga qoʻyilmaydi. Malaka oshirish kursining yakuniy nazoratida tinglovchi ijobiy natijaga erishmaganda, ikki oy ichida bir marta kasbiy rivojlantirish taʼlim tashkilotida tuzilgan yakuniy nazoratni oʻtkazadigan komissiyaga qayta topshirish imkoniyati beriladi. 52. Malaka oshirish kursi dasturini toʻliq oʻzlashtirgan tinglovchilarga kursni tashkil qilgan taʼlim muassasasi tomonidan davlat namunasidagi elektron generatsiya qilingan va elektron raqamli imzo (QR-kod) bilan tasdiqlangan hujjat (sertifikat) beriladi. 53. Har bir xodim haqidagi malaka oshirish kursi boshlangan va tugallangan vaqt hamda kursni tamomlaganlik haqidagi hujjat (sertifikat) boʻyicha maʼlumotlar kasbiy rivojlantirish taʼlim tashkiloti tomonidan elektron platformaga kiritiladi. Mazkur maʼlumotlar oʻz vaqtida, aniq va toʻliq kiritilishi uchun kasbiy rivojlantirish taʼlim tashkiloti rahbari shaxsan masʼul hisoblanadi. 54. Boshqa vazirliklar va idoralar tasarrufidagi taʼlim muassasalari pedagog xodimlarining Vazirlik tasarrufidagi kasbiy rivojlantirish taʼlim tashkilotlarida malaka oshirishi Vazirlik bilan kelishilgan holda amalga oshiriladi. Bunda tizimida maktabgacha va maktab taʼlimi tashkilotlari boʻlgan vazirliklar va idoralar har yili 15-noyabrgacha taʼlim tashkilotlarida faoliyat yuritayotgan pedagog xodimlarning egallab turgan lavozimiga qarab kurslardan oʻtishi boʻyicha belgilangan davriylikni inobatga olgan holda, keyingi kalendar yilda Vazirlik tizimidagi kasbiy rivojlantirish kurslarida oʻqishga yuboriladigan tinglovchilar kontingentini shakllantiradi va Vazirlikka taqdim etadi. 55. Har yili tashkil qilinadigan uzluksiz kasbiy rivojlantirish tadbirlari — pedagog xodimlarning malaka oshirish kurslari oraligʻidagi kasbiy rivojlanish jarayonlari uzluksizligini taʼminlash, ulardagi kasb mahorati va malaka darajasining doimiy oʻsishi uchun zarur shart-sharoitlar yaratish asosida maktabgacha va umumiy oʻrta taʼlim muassasalarida taʼlim sifatini oshirishga yoʻnaltirilgan. Malaka oshirish kurslari oraligida tashkil qilinadigan uzluksiz kasbiy rivojlantirish tadbirlari mazkur Nizomga 2-ilovadagi sxemaga muvofiq tashkil qilinadi. 56. Maktabgacha taʼlim tashkilotlari pedagog xodimlarining uzluksiz kasbiy rivojlantirish tadbirlari har yili malaka oshirish kurslari oraligʻida tashkil qilinadigan “Metodik mahorat soati”, “Metodik mahorat kuni” “Virtual kasbiy rivojlantirish” elektron dasturi orqali kasbiy rivojlantirish kurslaridan iborat. “Metodik mahorat kuni” doirasida tayanch maktabgacha taʼlim tashkilotlari trenerlari tomonidan boshqa maktabgacha taʼlim tashkilotlari direktor oʻrinbosarlari uchun oʻquv mashgʻulotlari va seminarlar oʻtkaziladi. “Metodik mahorat soati” doirasida direktor oʻrinbosarlari tomonidan maktabgacha taʼlim tashkilotlari pedagoglari faoliyati tahlil qilinadi, ularga metodik yordam koʻrsatiladi va kasbiy rivojlanishi boʻyicha tavsiyalar beriladi. Maktabgacha taʼlim tashkilotlari pedagog xodimlarining kasbiy rivojlantirish kurslarida ishtirok etishi va oʻquvlar dasturini oʻzlashtirishlari majburiy hisoblanadi. 57. Umumiy oʻrta taʼlim muassasalari oʻqituvchilarining uzluksiz kasbiy rivojlantirish tadbirlari malaka oshirish kurslari oraligʻida har yili tashkil qilinadigan “Kasbiy rivojlanish kuni” va “Kasbiy rivojlanish soati” tadbirlaridan iborat. Kasbiy rivojlanish kuni tadbirlarining maqsadi — haftaning belgilangan muayyan kunida oʻquv-seminar, trening, mahorat darslari va mustaqil taʼlim tadbirlari oʻtkazish orqali oʻqituvchilarning kasbiy mahoratini oshirish, ijodiy ishlash va oʻz bilimini muntazam boyitib borish, zamonaviy oʻqitish metodikasi va axborot-kommunikatsiya texnologiyalaridan unumli foydalanish koʻnikmalarini rivojlantirishdan iborat. Kasbiy rivojlanish soati tadbirlarining maqsadi — darsni kuzatish, refleksiv amaliyot hamda maktab negizida malaka oshirish tadbirlari oʻtkazish orqali kasbiy rivojlanish kunlarida tashkil etilgan oʻquvlarda oʻqituvchilar tomonidan oʻzlashtirilgan yangi bilim va koʻnikmalarni oʻzlari faoliyat koʻrsatayotgan umumtaʼlim maktablarida qoʻllashlarini tahlil qilish, ularga zarur metodik yordam koʻrsatish, kasbiy rivojlanish uchun tavsiyalar berishdan iborat. 58. “Kasbiy rivojlanish kuni” va “Kasbiy rivojlanish soati” tadbirlari oʻquv yili davomida haftaning belgilangan kunlarida, shuningdek, oʻquvchilarning taʼtil kunlarida oʻtkaziladi. Oʻqituvchining har yili belgilangan davomiylikdagi “Kasbiy rivojlanish kuni” va “Kasbiy rivojlanish soati” tadbirlarida ishtirok etishi va tegishli oʻquv dasturlarini oʻzlashtirishi majburiy hisoblanadi. 59. “Kasbiy rivojlanish kuni” va “Kasbiy rivojlanish soati” tadbirlarini tashkil etish tartibi Vazirlik tomonidan belgilanadi. 60. Xodimlarni qayta tayyorlash yangi lavozimga tayinlash yoki mutaxassislikning malaka tasnifiga muvofiq keyinchalik professional faoliyatning yangi turini bajarish maqsadida yangi kasbiy bilim, koʻnikma va malakalarni oʻzlashtirishga yoʻnaltiriladi. Qayta tayyorlash kurslari mazkur Nizomga 3-ilovadagi sxemaga muvofiq tashkil qilinadi. 61. Qayta tayyorlashning asosiy turlari: pedagogik qayta tayyorlash; kasbiy qayta tayyorlash (ixtisoslashuv). 62. Pedagogik qayta tayyorlash — oliy taʼlim muassasalarining nopedagogik yoʻnalishlarini bitirgan mutaxassislarning bazaviy kasbiy maʼlumotini taʼlimning tegishli turi Davlat taʼlim standarti (Davlat taʼlim talablari) bilan belgilanadigan oʻquv-tarbiya jarayonining talab etiladigan sifatini taʼminlaydigan darajada pedagogik faoliyatni yuritish uchun zarur va yetarli boʻlgan pedagogik tayyorgarlik talablariga muvofiqlashtirish maqsadida mutaxassislarni oʻqitish hisoblanadi. 63. Kasbiy qayta tayyorlash (ixtisoslashuv) — oliy pedagogik maʼlumotli mutaxassislar tomonidan taʼlimning tegishli turi Davlat taʼlim standarti (Davlat taʼlim talablari) bilan belgilanadigan oʻqitishning talab etiladigan sifatini taʼminlaydigan darajada oʻquv fani yoki kurs boʻyicha pedagogik faoliyatni yuritish uchun zarur va yetarli hajmda yangi kasbiy bilimlar, malaka va koʻnikmalarni oʻzlashtirish hisoblanadi. 64. Pedagogik maʼlumotga ega boʻlmagan boshqa soha mutaxassislariga pedagogik faoliyat yuritishi uchun sohasiga mos fandan kasbiy hamda pedagogik qayta tayyorlashdan oʻtishi talab qilinadi. 65. Pedagog hamda mutaxassis xodimlarni qayta tayyorlash, oʻquv rejalariga yangi oʻquv fanlari yoki kurslar joriy etilishi, buyurtmachilar yoki mehnat bozorining talablari bilan belgilanadigan ayrim pedagog hamda mutaxassislarning qayta ixtisoslashuvi yoki yangi mutaxassislikka ega boʻlishi munosabati bilan yuzaga kelgan ehtiyojlarga koʻra tashkil etiladi. Vaqtincha ishlamaydigan pedagoglar ham oʻz xohishiga koʻra qayta tayyorlash kurslarida oʻqishi mumkin. 66. Pedagog va mutaxassis xodimlarni qayta tayyorlash ularning ehtiyojlari va murojaatlariga binoan toʻlov shartnomalari asosida tashkil etiladi. Toʻlovlar qayta tayyorlash kursi tinglovchisi yoki homiylar (yuridik yoki jismoniy shaxslar) tomonidan shartnomada koʻzda tutilgan muddatlar va miqdorlarda amalga oshiriladi. Qayta tayyorlash kurslari Vazirlik tizimidagi kasbiy rivojlantirish taʼlim tashkilotlari tomonidan oʻtkaziladi. 67. Qayta tayyorlash kurslari davlat taʼlim talablari, shuningdek taʼlimni boshqarish boʻyicha vakolatli davlat organi talablariga muvofiq ishlab chiqilgan dasturlar asosida oʻtkaziladi. Qayta tayyorlash natijasida beriladigan hujjat (diplom) faqat muayyan lavozimda faoliyat koʻrsatish yoki muayyan fanlar boʻyicha oʻquv mashgʻulotlarini oʻtkazish huquqini beradi. 68. Pedagog va mutaxassis xodimlar belgilangan tartibda Vazirlik tomonidan tasdiqlanadigan oʻquv rejalari va dasturlari boʻyicha qayta tayyorlanadi. Uquv yuklamasini rejalashtirishda tinglovchilarning mustaqil ishlashiga alohida eʼtibor qaratiladi. 69. Qayta tayyorlash dasturlarini oʻzlashtirish muddati oʻquv rejasiga kiritilgan fanlar soni hamda ularning yuklamalari hajmidan kelib chiqib belgilanadi va kamida 576 soatni tashkil qiladi. Auditoriya mashgʻulotlari haftalik yuklamasining eng yuqori hajmi haftasiga 36 soat etib belgilanadi. 70. Qayta tayyorlash kurslari ishlab chiqarishdan ajralgan va ajralmagan holda taʼlim olish, masofaviy taʼlim yoki dual taʼlim shakllari orqali oʻtkazilishi mumkin. Bunda ishlab chiqarishdan ajralmagan holda taʼlim olish, masofaviy taʼlim yoki dual taʼlim shakllarida tashkil etilgan kurslarning kamida bir oyi yoki kamida 144 soati bevosita kasbiy rivojlantirish taʼlim tashkilotida oʻtkazilishi shart. 71. Qayta tayyorlash kurslari oʻtkaziladigan kasbiy rivojlantirish taʼlim tashkilotlari qayta tayyorlash kurslarini tashkil etishda quyidagilarni amalga oshiradi: qayta tayyorlash kurslari uchun tayanch oʻquv rejasi va dasturlari asosida oʻquv-metodik materiallarni (ishchi oʻquv rejasi, ishchi dasturlar, oʻquv-metodik majmualarni) tayyorlaydi; qayta tayyorlash kurslari toʻgʻrisidagi maʼlumotlarni maxsus elektron tizimga (keyingi oʻrinlarda — Portal) joylashtiradi. 72. Pedagoglarni qayta tayyorlashni tashkil etish jarayonlari (talabgorlarni roʻyxatga olish, hujjatlarni qabul qilish, kursga qabul qilish, oʻquv jarayonlari, bilimlar nazorati) Portal orqali amalga oshiriladi. Bunda: talabgorlar portal orqali elektron shaklda roʻyxatdan oʻtadi hamda oʻquv kursida oʻqish uchun ariza topshiradi; kasbiy rivojlantirish tashkiloti tomonidan qayta tayyorlash kurslarida oʻqish istagini bildirgan talabgorlarga doir hujjatlar (ariza, qachon va qaysi oliy taʼlim muassasasini bitirganligi, diplom boʻyicha mutaxassisligi, qayta tayyorlash yoʻnalishiga mosligi) toʻliq oʻrganib chiqiladi; oʻrganish natijalari asosida qayta tayyorlash kurslariga qabul qilingan talabgorlarning arizasi Portal orqali tasdiqlanadi. 73. Qayta tayyorlash kurslari yetarli ilmiy-pedagogik va moddiy-texnik bazaga ega kasbiy rivojlantirish taʼlim tashkiloti tomonidan tashkil etiladi. Kasbiy rivojlantirish taʼlim tashkiloti rahbari qayta tayyorlash kurslari belgilangan talablar va tartibga qatʼiy rioya qilgan holda tashkil etilishi yuzasidan shaxsan javobgar hisoblanadi. 74. Qayta tayyorlash jarayonida guruhdagi kurs tinglovchilarining soni 25 nafardan 30 nafargacha boʻlishi lozim. Ehtiyoj yuqori boʻlgan mutaxassisliklarga, istisno tariqasida, vazirlik bilan kelishgan holda tinglovchilar soni 15 nafardan kam boʻlmaganda tashkil etilishi mumkin. 75. Qayta tayyorlash kurslaridagi oʻquv jarayoni tayanch oʻquv rejalariga mos ravishda tuzilgan va har biri bir nechta oʻquv fani modullarini oʻz tarkibiga olgan bloklardan iborat ishchi oʻquv rejalari asosida tashkil etiladi. 76. Qayta tayyorlash kurslaridan oʻtuvchi xodimlar kasbiy rivojlantirish taʼlim tashkiloti rahbarining buyrugʻi bilan tinglovchilar safiga qabul qilinadi. 77. Qayta tayyorlash kursi tinglovchisi kursning oʻquv rejasida koʻzda tutilgan barcha oraliq nazoratlar va yakuniy attestatsiyada ijobiy natija koʻrsatsa, kursning oʻquv dasturi toʻliq oʻzlashtirilgan hisoblanadi. Qayta tayyorlash kursining oraliq nazorat topshiriqlarini muvaffaqiyatli bajargan tinglovchi yakuniy attestatsiyaga qoʻyiladi. Qayta tayyorlash kurslarining nazorat turlarida baholash mezonlari Vazirlik tomonidan tasdiqlanadi. 78. Qayta tayyorlash kursining oraliq nazoratlarda yetarli ball toʻplay olmagan tinglovchiga 1 oy muddat davomida qayta topshirishga imkoniyat beriladi. Belgilangan muddatlarda oraliq nazoratni qayta topshira olmagan tinglovchi tinglovchilar safidan chiqariladi. 79. Qayta tayyorlash kursining yakuniy attestatsiyasini oʻtkazish uchun kasbiy rivojlantirish taʼlim tashkiloti rahbari tegishli buyruq bilan yakuniy attestatsiya komissiyasini tashkil etadi. Qayta tayyorlash kursining yakuniy attestatsiyasi yakuniy nazorat sinovlari va bitiruv ishini himoya qilish orqali oʻtkaziladi. 80. Qayta tayyorlash kursining yakuniy nazorat sinovlari Vazirlik tomonidan belgilangan tashkilot tomonidan oʻtkaziladi. Bunda mazkur tashkilotga kasbiy rivojlantirish taʼlim tashkiloti tomonidan yakuniy sinovlarda ishtirok etgan har bir nomzod uchun bazaviy hisoblash miqdorining bir baravari miqdorida mablagʻlar oʻtkaziladi. Qayta tayyorlash kursining yakuniy nazorat sinovlaridan muvaffaqiyatli oʻtgan tinglovchilarga bitiruv ishini himoya qilishga ruxsat beriladi. 81. Bitiruv ishi himoyasi kursni tashkil qilgan kasbiy rivojlantirish taʼlim tashkiloti tomonidan oʻtkaziladi. 82. Yakuniy attestatsiyadan muvaffaqiyatli oʻtgan tinglovchilarga davlat namunasidagi hujjat (diplom) beriladi. 83. Yakuniy attestatsiya sinovlarida yetarli ball toʻplay olmagan yoki uzrli sabablarga koʻra (mehnatga layoqatsizlik, homiladorlik, tugʻish hamda bolani parvarish qilish taʼtili, xizmat safarida boʻlish va boshqalar) qatnasha olmagan tinglovchilarga bir yil davomida qayta topshirish imkoniyati beriladi. Bunda yakuniy attestatsiya sinovlarida yetarli ball toʻplay olmagan tinglovchilarning takroriy attestatsiyasi toʻlov-shartnoma asosida oʻtkaziladi. 84. Yakuniy attestatsiya sinovlarini qayta topshirish natijalari salbiy boʻlgan taqdirda, tinglovchiga kursni tugatganlik toʻgʻrisida maʼlumotnoma beriladi va bir yil davomida toʻlov-shartnoma asosida qayta topshirishga ruxsat beriladi. 85. Uzluksiz kasbiy rivojlantirish boʻyicha taʼlim dasturlari talablarini muvaffaqiyatli bajargan tinglovchilarga tegishli ravishda davlat namunasidagi quyidagi hujjatlar: malaka oshirish toʻgʻrisidagi sertifikat — kamida 100 soat hajmdagi taʼlim dasturlaridan oʻtgan pedagog va mutaxassis xodimlar hamda kamida 144 soat hajmda taʼlim dasturlaridan muvaffaqiyatli oʻtgan rahbar xodimlar uchun; menejerlik sertifikati — maktabgacha va maktab taʼlimi tashkilotlarining kamida 144 soat hajmdagi menejerlik oʻquv kurslari taʼlim dasturlarini muvaffaqiyatli oʻzlashtirgan direktorlar uchun; qayta tayyorlash toʻgʻrisidagi diplom — pedagog va mutaxassis xodimlar uchun kamida 16 hafta (576 soat) hajmida taʼlim dasturlaridan muvaffaqiyatli oʻtgandan soʻng yakuniy attestatsiya natijasiga koʻra beriladi. Malaka oshirish kurslari oraligʻida tashkil qilinadigan uzluksiz kasbiy rivojlantirish tadbirlarida toʻliq ishtirok etgan va tegishli topshiriqlarni bajargan pedagog va mutaxassis xodimlarga elektron platformada elektron generatsiya qilingan va elektron raqamli imzo (QR-kod) bilan tasdiqlangan sertifikat beriladi. 86. Malaka oshirish kursi dasturini oʻzlashtirganlik toʻgʻrisidagi sertifikatlarning reyestri elektron platformada va qayta tayyorlash kursi dasturini oʻzlashtirganlik toʻgʻrisidagi diplomlarning reyestri Portal orqali yuritiladi. 87. Diplom va sertifikatlarni rasmiylashtirish tartibi Vazirlik tomonidan tasdiqlanadi. 88. Uzluksiz kasbiy rivojlantirishni taʼminlash uchun elektron platformadan foydalanilishi mumkin. 89. Elektron platforma barcha maktabgacha va maktab taʼlimi xodimlarini uzluksiz kasbiy rivojlantirishga doir maʼlumotlar oʻzida jamlab borilishini taʼminlaydi. Elektron platformada maktabgacha va maktab taʼlimi xodimlarining elektron portfoliosi shakllantiriladi. 90. Taʼlimning dolzarb masalalariga oid qoʻshimcha (qisqa muddatli) malaka oshirish kurslari elektron platforma orqali tashkil etilishi mumkin. 91. Uzluksiz kasbiy rivojlantirish kurslari oʻquv rejasi va dasturlari tarkibiga kiruvchi har bir oʻquv modullarini muvaffaqiyatli oʻzlashtirgan va nazorat topshiriqlarini bajargan xodimga kursni muvaffaqiyatli tugatganligi haqida davlat namunasidagi elektron generatsiya qilingan va elektron raqamli imzo (QR-kod) bilan tasdiqlangan hujjat (sertifikat) shakllantiriladi. 92. Har bir oʻquv moduli yoki kursni muvaffaqiyatli oʻzlashtirganlik haqidagi maʼlumotlar xodimlarning elektron portfoliosida aks ettiriladi. 93. Xodimlarning uzluksiz kasbiy rivojlanishi sifati ular tayyorgarligining zarur va yetarli darajasi, ulardagi bilim va amaliy mahoratning mazkur xodimlarga qoʻyiladigan malaka talablariga muvofiqligi bilan belgilanadi. 94. Maktabgacha va maktab taʼlimi xodimlarini qayta tayyorlash va ularning malakasini oshirish sifatini nazorat qilish quyidagilarni oʻz ichiga oladi: Vazirlik tomonidan tasdiqlangan nizom asosida qayta tayyorlash va malaka oshirish taʼlim muassasasi tomonidan amalga oshiriladigan ichki nazorat (kirish testi orqali dastlabki nazorat, oʻqitilayotgan fan modullari boʻyicha oraliq nazorat va yakuniy attestatsiya); Vazirlik tomonidan attestatsiya va tezkor diagnostika shaklida amalga oshiriladigan tashqi nazorat. 95. Kasbiy rivojlantirish taʼlim tashkilotlarining malaka oshirish kurslarini tashkil etish boʻyicha faoliyati Vazirlik tomonidan nazorat qilinadi. 96. Taʼlim sifatini nazorat qilishda tegishli kasbiy rivojlantirish taʼlim tashkilotlarida maktabgacha va maktab taʼlimi xodimlarini kasbiy rivojlantirish sifatini nazorat qilish hamda muntazam ravishda malaka oshirish dasturlari asosida taʼlim berishning samaradorligi baholanadi va dasturlarni takomillashtirish boʻyicha choralar koʻriladi. 97. Reyestrga kiritilgan kasbiy rivojlantirish taʼlim tashkilotlari tomonidan oʻtkazilgan malaka oshirish kurslarining samaradorligini aniqlash maqsadida tinglovchilarning yakuniy sinovlarini oʻtkazish va baholash Vazirlik tomonidan tashkil etilishi mumkin. Vazirlik mazkur sinovlarni oʻtkazish boʻyicha kasbiy rivojlantirish taʼlim tashkilotini belgilashi mumkin. Bunda: yakuniy nazorat natijasida malaka oshirish kurs tinglovchilarining kamida 70 foizi ijobiy baholangan taqdirda, kursdagi taʼlim sifati ijobiy deb topiladi. Yakuniy nazorat natijasida maksimal ballning kamida 56 foizini toʻplagan tinglovchi ijobiy baholangan deb hisoblanadi; yakuniy nazorat natijasida malaka oshirish kurs tinglovchilarining 31 foiz va undan koʻpi ijobiy baholanmagan taqdirda, malaka oshirish kursi sifatsiz tashkil etilgan hisoblanadi. Malaka oshirish kursi sifatsiz tashkil etilgan deb topilgan kasbiy rivojlantirish taʼlim tashkiloti Reyestrdan chiqariladi. 98. Maktabgacha va maktab taʼlimi xodimlarini qayta tayyorlash (malaka oshirish) kursi bitiruvchisining umumiy bilim va kasbiy tayyorgarligi darajasiga qoʻyiladigan malaka talablari tegishli yoʻnalishlar boʻyicha kurslarning oʻquv rejalari va dasturlarini shakllantirish, shuningdek, oʻquv jarayonini va taʼlim sifatini nazorat qilish tartibini va boshqa hujjatlarni ishlab chiqish uchun asos hisoblanadi. 99. Maktabgacha va maktab taʼlimi xodimlarini qayta tayyorlash va malakasini oshirish taʼlimining oʻquv rejasi va dasturlari Prezident maktabi oʻqituvchilari, yetakchi olimlar, mutaxassislar, professor-oʻqituvchilar hamda metodistlardan shakllantirilgan guruhlar tomonidan tinglovchilarning ehtiyojlarini oʻrganish (pedagogik diagnostika) natijalari asosida tuziladi va taʼlim jarayonini metodik taʼminlashning ajralmas qismi hisoblanadi. Pedagog va mutaxassis xodimlar malakasini oshirish taʼlimining oʻquv rejasi va dasturlari zamonaviy kompetensiyalarni shakllantirishga yoʻnaltirilgan tarzda ishlab chiqiladi hamda variativ (ixtiyoriy tanlov) va invariant (majburiy) modullardan iborat boʻladi. 100. Quyidagilar qayta tayyorlash va malaka oshirish boʻyicha taʼlim dasturlari mazmuniga qoʻyiladigan bazaviy talablar hisoblanadi: kasblar va lavozimlarga boʻlgan kasbiy malaka talablariga muvofiqlik; taʼlim va kadrlar tayyorlash sohasidagi davlat siyosatining asosiy yoʻnalishlarini bilishga, taʼlim turlari va bosqichlari boʻyicha davlat taʼlim talablarining (davlat taʼlim standartining) uzviyligi va uzluksizligini taʼminlashga, tinglovchilarning kasbiy bilimlarini yangilash va chuqurlashtirishga, yangi, qoʻshimcha kasbiy malaka va koʻnikmalarni hosil qilishga, taʼlim-tarbiyaning samarali usullari hamda texnologiyalarini egallash va takomillashtirishga qaratilganlik; zamonaviy axborot texnologiyalaridan foydalana olishni nazarda tutish; davlat taʼlim talablari hajm va mazmunining qayta tayyorlash hamda malaka oshirish muddatlariga muvofiqlik. 101. Pedagog kadrlar tayyorlanadigan oliy taʼlim tashkilotlari va nodavlat taʼlim tashkilotlarining maktabgacha va maktab taʼlimi xodimlari malakasini oshirish bilan bogʻliq xarajatlarini Davlat budjeti hisobidan qoplab berish uchun Vazirlik tomonidan Reyestr shakllantiriladi va u bir yil muddatga amal qiladi. 102. Reyestr Vazirlik tomonidan tasdiqlanadi va har yili yangilanib boriladi. 103. Quyidagilar toʻgʻrisidagi maʼlumotlar Reyestrga toʻgʻridan-toʻgʻri kiritiladi: Institut; Maktabgacha taʼlim instituti; Hududiy markazlar; Oliy taʼlim, fan va innovatsiyalar vazirligining rasmiy murojaati asosida pedagog kadrlar tayyorlanadigan oliy taʼlim tashkilotlari. 104. Nodavlat taʼlim tashkiloti maktabgacha va maktab taʼlimi xodimlari malakasini oshirganligi uchun Davlat budjetidan mablagʻlar olish uchun Reyestrda belgilangan shakldagi soʻrovnoma toʻldiradi. Soʻrovnomada nodavlat taʼlim tashkiloti nomi, tashkiliy-huquqiy shakli, joylashgan joyi (pochta manzili), taʼlim faoliyatini amalga oshirish joy(lar)ining manzili, bank muassasasining nomi va bankdagi hisobvaragʻi, Reyestrga kiritilayotgan malaka oshirish kurslari yoʻnalishlari, soʻrovnomani toʻldirgan va uni imzolagan shaxslarning familiyasi, ismi va otasining ismi hamda lavozimi koʻrsatiladi. Soʻrovnomani Vazirlikka yuborishdan oldin nodavlat taʼlim tashkiloti maktabgacha va maktab taʼlimi xodimlarining malakasini oshirish kurslarini tashkil etish talablari va shartlariga rioya qilishga roziligi, tomonlarning huquq va majburiyatlari, javobgarligi va boshqa holatlarni nazarda tutuvchi ommaviy oferta bilan tanishib, uni tasdiqlaydi. 105. Ommaviy ofertani tasdiqlash Vazirlik va nodavlat taʼlim tashkiloti oʻrtasida shartnoma tuzilishiga tenglashtiriladi hamda talablar va shartlarga toʻliq amal qilishga roziligini bildiradi. 106. Soʻrovnomaga quyidagi hujjatlar elektron tarzda ilova qilinadi: malaka oshirish kursi oʻquv rejasi va dasturlarining elektron nusxalari; yongʻin va sanitariya-epidemiologiya nazorati organlari tomonidan mavjud binolar va xonalarning yongʻin xavfsizligi talablariga va sanitariya normalari, qoidalari va gigiyena normativlariga muvofiqligi toʻgʻrisidagi xulosalar. 107. Quyidagi holatlarda kasbiy rivojlantirish taʼlim tashkilotining Reyestrga kiritish boʻyicha murojaatiga rad javobi berilishi mumkin: yongʻin xavfsizligi talablariga va sanitariya normalari, qoidalari va gigiyena normativlariga muvofiqligi toʻgʻrisidagi xulosalar salbiy boʻlganda; soʻrovnomaga nodavlat tashkilot toʻgʻrisidagi maʼlumotlar toʻliq kiritilmaganda yoki soxta maʼlumotlar taqdim etilganda. 108. Vazirlik Reyestrga kiritish yoki Reyestrga kiritishni rad etish boʻyicha qarorni nodavlat taʼlim tashkilotiga Reyestr orqali yetkazadi. 109. Uzluksiz kasbiy rivojlantirish tizimida Institut, Maktabgacha taʼlim instituti, Hududiy markazlar, pedagog kadrlar tayyorlanadigan oliy taʼlim muassasalari hamda nodavlat taʼlim tashkilotlari tomonidan maktabgacha va maktab taʼlimi xodimlarining malakasini oshirish bilan bogʻliq xarajatlar Oʻzbekiston Respublikasi respublika budjetidan birinchi darajali budjet mablagʻlarini taqsimlovchi sifatida Vazirlikka ajratilgan mablagʻlar hisobidan moliyalashtiriladi. 110. Davlat budjeti mablagʻlaridan samarali foydalanish maqsadida Vazirlik tomonidan Reyestr yuritiladi. 111. Pedagog kadrlar tayyorlanadigan oliy taʼlim muassasalari hamda Reyestrga kiritilgan kasbiy rivojlantirish taʼlim tashkilotlarining maktabgacha va maktab taʼlimi xodimlari malakasini oshirish bilan bogʻliq xarajatlar har birida 25 nafar tinglovchi boʻlgan guruhda malaka oshirish kursining yakuni boʻyicha guruhdagi tinglovchilar kursni muvaffaqiyatli tugatib, tegishli sertifikatga ega boʻlgan har bir tinglovchi uchun qoplab beriladi. Bunda pedagog kadrlar tayyorlaydigan oliy taʼlim muassasalari hamda Reyestrga kiritilgan nodavlat taʼlim tashkilotlari bilan Vazirlik oʻrtasida toʻgʻridan-toʻgʻri tuziladigan shartnomalar asosida toʻlovlar amalga oshiriladi. 112. Institut har yili 15-noyabrga qadar kelgusi yilda hududiy malaka oshirish markazlari, pedagog kadrlar tayyorlaydigan oliy taʼlim muassasalari hamda Reyestrga kiritilgan nodavlat taʼlim tashkilotlarida malaka oshiradigan maktabgacha va maktab taʼlimi xodimlarining hududlar boʻyicha taqsimotini tasdiqlash uchun Vazirlikka taqdim etadi va tasdiqlangan taqsimot asosida kelgusi yil uchun pedagog kadrlar tayyorlaydigan oliy taʼlim muassasalari hamda Reyestrga kiritilgan nodavlat taʼlim tashkilotlarida malaka oshiradigan tinglovchilar uchun tegishli mablagʻlar rejalashtiriladi. 113. Pedagog kadrlar tayyorlanadigan oliy taʼlim muassasalari hamda Reyestrga kiritilgan nodavlat taʼlim tashkilotlarida malaka oshiradigan tinglovchilar uchun mablagʻlar alohida gʻazna hisobvaragʻida yuritiladi. 114. Bir nafar tinglovchi uchun toʻlanadigan mablagʻ miqdori Oʻzbekiston Respublikasi Maktabgacha va maktab taʼlimi vazirligi hamda Iqtisodiyot va moliya vazirligi tomonidan keyingi moliya yili boshlanishidan oldin xodimlarning malaka oshirishi uchun sarflangan oʻrtacha xarajatdan kelib chiqib belgilanadi. 115. Moliya yili davomida qonunchilik hujjatlariga muvofiq ish haqi miqdorlari va shartlari oʻzgargan hollarda, bir nafar tinglovchi uchun sarflanadigan xarajatlar miqdori Oʻzbekiston Respublikasi Maktabgacha va maktab taʼlimi vazirligi hamda Iqtisodiyot va moliya vazirligi tomonidan qayta koʻrib chiqilishi mumkin. 116. Institut pedagog kadrlar tayyorlanadigan oliy taʼlim muassasalari hamda Reyestrga kiritilgan nodavlat taʼlim tashkilotlarida haqiqatda malaka oshirgan va belgilangan tartibda sertifikatga ega boʻlgan tinglovchilar toʻgʻrisidagi maʼlumotlarni taqdim etgan holda, keyingi oyning 3-sanasiga qadar tegishli mablagʻ toʻlanishi yuzasidan Vazirlikka murojaat qiladi. 117. Murojaatga quyidagilar ilova qilinadi: maktabgacha va maktab taʼlimi xodimlarining malakasini oshirish kurslarini tashkil etgan pedagog kadrlar tayyorlanadigan oliy taʼlim muassasalari hamda Reyestrga kiritilgan nodavlat taʼlim tashkilotlarining nomi, joylashgan joyi (pochta manzili) va tashkiliy-huquqiy shaklini tasdiqlovchi guvohnoma, bank rekvizitlari; haqiqatda malaka oshirgan va sertifikatga ega boʻlgan tinglovchilarning tasdiqlangan roʻyxati; pedagog kadrlar tayyorlanadigan oliy taʼlim muassasalari hamda Reyestrga kiritilgan nodavlat taʼlim tashkilotlari boʻyicha ularga toʻlanishi lozim boʻlgan tegishli hisob-kitoblar bilan birgalikda mablagʻlarga buyurtma. 118. Mablagʻ ajratish uchun taqdim etilgan maʼlumotlarning haqqoniyligi va toʻgʻriligiga tegishli kasbiy rivojlantirish tashkiloti va Institut javobgar hisoblanadi. 119. Taqdim etilgan maʼlumotlar va hujjatlarning soxtaligi aniqlanganda, pedagog kadrlar tayyorlaydigan oliy taʼlim muassasalari hamda Reyestrga kiritilgan nodavlat taʼlim tashkilotlarining maktabgacha va maktab taʼlimi xodimlari malakasini oshirish boʻyicha huquqi bekor qilinadi hamda ortiqcha olingan mablagʻlar qonunchilik hujjatlarida belgilangan tartibda Davlat budjetiga qaytariladi. 120. Pedagog kadrlar tayyorlanadigan oliy taʼlim muassasalari hamda Reyestrga kiritilgan nodavlat taʼlim tashkilotlarida haqiqatda malaka oshirgan tinglovchilar soni har oy yakuni boʻyicha ularda malaka oshirishi rejalashtirilgan tinglovchilar sonidan kam boʻlgan hollarda, ushbu tinglovchilar uchun rejalashtirilgan mablagʻlar Vazirlik tomonidan Institut va hududiy markazlarga yoʻnaltiriladi. 121. Institutda, Maktabgacha taʼlim instituti hamda Hududiy markazlarda bir nafar professor-oʻqituvchi hisobiga toʻgʻri keladigan tinglovchilar nisbatining cheklangan normativi 1:12 nisbatda belgilanadi. Bunda kelgusi moliya yili uchun professor-oʻqituvchilar soni (shtat birligi) quyidagicha aniqlanadi: POʻs — Institutda hamda hududiy markazlarda tinglovchilar uchun ajratiladigan professor-oʻqituvchilar soni (shtat birligi); Ts — bir yilda malaka oshiradigan tinglovchilar soni; 12 — bir nafar professor-oʻqituvchi hisobiga toʻgʻri keladigan tinglovchilarning cheklangan soni; 10 — moliya yilidagi malaka oshiriladigan oylar soni; 144 — bir nafar tinglovchi uchun bir yilda malaka oshirishning maksimal soati; MOs — bir nafar tinglovchi uchun bir yilda malaka oshirishga ajratilgan soat. Professor-oʻqituvchilar soni (shtat birligi) tinglovchilarning malaka oshirishi uchun belgilangan soatiga koʻra alohida hisoblanadi. 122. Institut, Maktabgacha taʼlim instituti hamda Hududiy markazlarning budjet mablagʻlari hisobidan saqlash bilan bogʻliq xarajatlar Vazirlikka respublika budjetidan ajratilgan mablagʻlar doirasida moliyalashtiriladi. 123. Kasbiy rivojlantirish taʼlim tashkilotlariga ishdan ajralgan holda malaka oshirishga yuborilgan tinglovchilarning oʻqishi hamda mustaqil malaka oshirishi belgilangan tinglovchilarning yakuniy attestatsiyasi oʻtkaziladigan davrda ularning asosiy ish joyi boʻyicha lavozimi va oʻrtacha ish haqi saqlanib qoladi, oʻquv yuklamalari esa boshqa pedagog xodimlar oʻrtasida taqsimlanadi. Ishdan ajralgan holda malaka oshirish uchun boshqa hududlardan yuborilgan tinglovchilarga qonunchilik hujjatlarida belgilangan tartibda oʻqishga borish va undan qaytish boʻyicha bir martalik yoʻl haqi xarajatlari ularni yuborgan tashkilot hisobidan qoplanadi. Malaka oshirish kursidan chetlatilgan tinglovchi qayta malaka oshirishga yuborilganda, unga safar xarajatlari toʻlanmaydi. 124. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 1. Vazirlar Mahkamasining “Pedagog kadrlarni qayta tayyorlash va ularning malakasini oshirish tizimini yanada takomillashtirish toʻgʻrisida” 2006-yil 16-fevraldagi 25-son qarorining 2-bandi quyidagi tahrirda bayon etilsin: “2. Oʻzbekiston Respublikasi Oliy taʼlim, fan va innovatsiyalar vazirligi, Maktabgacha va maktab taʼlimi vazirligi har yili qayta tayyorlash va malaka oshirish taʼlim muassasalari oʻquv-metodik jarayoni sifati va ular pedagoglari kasb malakasi darajasining mazkur qaror bilan tasdiqlangan Davlat talablariga muvofiqligining tezkor diagnostikasini amalga oshirsinlar”. 2. Vazirlar Mahkamasining 2019-yil 30-sentabrdagi 823-son qarori bilan tasdiqlangan Umumiy oʻrta taʼlim muassasalarining oʻrnak koʻrsatgan xodimlarini ragʻbatlantirishning direktor jamgʻarmasini tashkil etish va uning mablagʻlaridan foydalanish tartibi toʻgʻrisidagi nizom quyidagi tahrirdagi 261-band bilan toʻldirilsin: “261. Kasbiy rivojlanish soati” va “Kasbiy rivojlanish kuni” tadbirlarida mentor-oʻqituvchi sifatida faoliyat yuritayotgan fan oʻqituvchilariga asosiy ish joyi boʻlgan umumiy oʻrta taʼlim muassasasi direktor jamgʻarmasi hisobidan ushbu Nizomning 20-bandiga asosan olishi mumkin boʻlgan ustamaga qoʻshimcha ravishda lavozim maoshining 20 foizi miqdorida har oylik ustama haq belgilanadi. Bunda mentor-oʻqituvchilar roʻyxati tuman (shahar) maktabgacha va maktab taʼlimi boʻlimi mudirining buyrugʻi bilan har oʻquv yili boshida tasdiqlanadi”. 1. Vazirlar Mahkamasining “Oʻzbekiston Respublikasi Maktabgacha taʼlim vazirligi toʻgʻrisidagi nizomni hamda Maktabgacha taʼlim tashkilotlari direktor va mutaxassislarini qayta tayyorlash va ularning malakasini oshirish instituti ustavini tasdiqlash haqida” 2017-yil 21-noyabrdagi 929-son qarori. 2. Vazirlar Mahkamasining “Pedagog xodimlarni qayta tayyorlash va ularning malakasini oshirishni tashkil etish chora-tadbirlari toʻgʻrisida” 2017-yil 28-dekabrdagi 1026-son qarori. 3. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida (Oʻzbekiston Respublikasi Prezidentining “Mamlakatni ijtimoiy-iqtisodiy rivojlantirishning strategik vazifalari amalga oshirilishi samaradorligi uchun Oʻzbekiston Respublikasi Vazirlar Mahkamasining masʼuliyatini oshirishga doir birinchi navbatdagi chora-tadbirlar toʻgʻrisida” 2019-yil 28-yanvardagi PF-5644-son, “Oʻzbekiston Respublikasi Prezidentining ayrim hujjatlariga oʻzgartirish va qoʻshimchalar kiritish, shuningdek, baʼzilarini oʻz kuchini yoʻqotgan deb hisoblash toʻgʻrisida” 2019-yil 1-fevraldagi PF-5650-son farmonlari va Oʻzbekiston Respublikasi Prezidentining “Oʻzbekiston Respublikasi Hukumati ishini tashkil etishning sifat jihatidan yangi tizimini joriy etish toʻgʻrisida” 2019-yil 28-yanvardagi PQ-4136-son qarori)” 2019-yil 13-maydagi 397-son qaroriga ilovaning 71-bandi. 4. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida (Oʻzbekiston Respublikasi Prezidentining “Xalq taʼlimini boshqarish tizimini takomillashtirish boʻyicha qoʻshimcha chora-tadbirlar toʻgʻrisida” 2018-yil 5-sentabrdagi PF-5538-son Farmoni, Oʻzbekiston Respublikasi Prezidentining “Xalq taʼlimi tizimiga boshqaruvning yangi tamoyillarini joriy etish chora-tadbirlari toʻgʻrisida” 2018-yil 5-sentabrdagi PQ-3931-son va Oʻzbekiston Respublikasi Prezidentining “Prezident maktablarini tashkil etish chora-tadbirlari toʻgʻrisida” 2019-yil 20-fevraldagi PQ-4199-son qarori)” 2019-yil 30-sentabrdagi 822-son qaroriga ilovaning 23-bandi. 5. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish toʻgʻrisida (Oʻzbekiston Respublikasining “Oʻzbekiston Respublikasi Vazirlar Mahkamasi toʻgʻrisida” 2019-yil 10-dekabrdagi OʻRQ-591-son Qonuni)” 2020-yil 16-apreldagi 234-son qaroriga ilovaning 9-bandi. 6. Vazirlar Mahkamasining “Yuridik kadrlarni xalqaro standartlar boʻyicha tayyorlash tizimini yanada takomillashtirishga doir qoʻshimcha chora-tadbirlar toʻgʻrisida” 2021-yil 6-apreldagi 189-son qaroriga 2-ilovaning 7-bandi. 7. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar va qoʻshimcha kiritish toʻgʻrisida (Oʻzbekiston Respublikasining “Maktabgacha taʼlim va tarbiya toʻgʻrisida” 2019-yil 16-dekabrdagi OʻRQ-595-son Qonuni)” 2021-yil 20-maydagi 320-son qaroriga 1-ilovaning 8 va 10-bandlari. 8. Vazirlar Mahkamasining “Umumiy oʻrta va oʻrta maxsus taʼlim muassasalari reytingini aniqlash chora-tadbirlari toʻgʻrisida” 2021-yil 3-iyundagi 345-son qaroriga 3-ilovaning 27-bandi. 9. Vazirlar Mahkamasining “Oʻzbekiston Respublikasi Vazirlar Mahkamasining ijro etuvchi tuzilmasi takomillashtirilishi munosabati bilan Oʻzbekiston Respublikasi Hukumatining ayrim qarorlariga oʻzgartirishlar va qoʻshimcha kiritish, shuningdek, baʼzilarini oʻz kuchini yoʻqotgan deb hisoblash toʻgʻrisida” 2021-yil 16-avgustdagi 524-son qaroriga 1-ilovaning 11-bandi. 10. Vazirlar Mahkamasining “Xalq taʼlimi xodimlarini uzluksiz kasbiy rivojlantirish tizimini tashkil etish tartibi toʻgʻrisidagi nizomni tasdiqlash haqida” 2022-yil 17-yanvardagi 25-son qarori. 11. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish toʻgʻrisida (Oʻzbekiston Respublikasining “Normativ-huquqiy hujjatlar toʻgʻrisida” 2021-yil 20-apreldagi OʻRQ-682-son Qonuni)” 2022-yil 4-apreldagi 153-son qaroriga ilovaning 470-bandi. 12. Vazirlar Mahkamasining “Xalq taʼlimi vaziri jamgʻarmasi faoliyatini tashkil etish chora-tadbirlari toʻgʻrisida” 2022-yil 2-avgustdagi 425-son qaroriga 2-ilovaning 16-bandi.